《谢弥大惠万岁藤杖》
宋代·舒岳祥

青山节节皆龙冢，蜕骨崚嶒幻此藤。
栗楖生来呼上座，猕猴拾得奉胡僧。
子能致此须牙具，我试携之气力增。
欲上泰山宾出日，便须著脚共猱升。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。